
	Targedau
	Sut rydych wedi gweithio ar hwn?

	Osgoi defnyddio ffynonellau masnachol ag ymgysylltu mwy gyda ffynonellau credadwy megis erthyglau mewn cyfnodolion a gwneud defnydd llawn o lyfrgell ar-lein y brifysgol.
	Rydw i wedi gweithio ar y targed hwn trwy ymatal rhag defnyddio ffynonellau masnachol a defnyddio ffynonellau credadwy fel Llywodraeth Cymru ac Estyn. Chwiliais ar y llyfrgell ar-lein i drio osgoi defnyddio ffynonellau masnachol.

	Prawf darllen y rhestr gyfeirnodi yn ofalus er mwyn dileu man wallau cyfeirnodi gan gydymffurfio â chanllawiau cyfeirnodi y brifysgol.
	Rydw i wedi prawf darllen fy ngwaith gan ddefnyddio’r canllawiau cyfeirnodi'r brifysgol i wella cyfeirnodi.

	Esbonio yn y tabl targedau sut rydych wedi ymateb I’ch targedau blaenorol yn yr aseiniad.
	Rydw i wedi esbonio sut rydw i wedi gweithio ar y targedau yn y tabl targedau.



Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial I sicrhau cynnydd disgyblion a’r heriau posib all ymddangos.
Pwrpas yr aseiniad yw adfyfyrio yn feirniadol ar ymyrraeth sydd yn cefnogi dysgu a datblygiad disgybl gan sicrhau cynnydd disgyblion a’r heriau posib. Mae holl wledydd Ewrop wedi ymrwymo i ddatblygu system addysg fwy cymhwysol, sydd â’r nod o sicrhau bod pob dysgwyr o unrhyw oedran yn cael cyfleoedd addysgol ystyrlon o ansawdd uchel (Alvyra a Monkeviciene, 2021, v). I gefnogi hyn, mae’r Ddarpariaeth Gyffredinol Cynllunio ar gyfer Dysgu (DCCD) yn arf a fframwaith i wella ac optimeiddio addysgu a dysgu, fel y gall dysgwyr gael mynediad i gyfleoedd dysgu ystyrlon a heriol a chymryd rhan ynddynt (CAST, 2018). Felly, yr agwedd rydw i’n bwriadu trafod yw iaith a llythrennedd, datblygiad a chefnogaeth oherwydd canfûm mai hwn oedd un o’r agweddau yr oedd ei angen fwyaf yn ystod fy amser ar leoliad. Yn ôl Llywodraeth Cymru (2021) mae’r maes iaith a llythrennedd o gymorth i ddysgwyr gan ei fod yn galluogi dysgwyr i fynegi eu hunain yn effeithiol, bod yn agored i safbwyntiau pobl eraill a datblygu perthynas gadarnhaol gydag eraill. Yn ogystal â hŷn, mae’r agwedd yn cydgysylltu â’r pedwar diben (Llywodraeth Cymru, 2015) gan alluogi dysgwyr i fod yn unigolion iach, hyderus ac yn barod i fyw bywyd gan wireddu eu dyheadau fel aelodau gwerthfawr o gymdeithas.  
Yn yr aseiniad hwn, byddaf yn trafod am fachgen sydd yn wyth mlwydd oed yn gyfnod allweddol 2 (CA2) yn fy ysgol lleoliad (mae hwn i weld yn yr atodiad). Gan ei fod y bachgen yn seiliedig ar ddisgybl go iawn byddaf yn rhoi ffugenw ac yn ei alw yn Blentyn A er mwyn cadw anhysbysrwydd i’r disgybl a’r ysgol gan ddilyn y Canllawiau BERA (2018) sef canllawiau mae rhaid dilyn wrth gynnal unrhyw fath o ymchwil addysgol. Mae Plentyn A yn gallu cynnal trafodaeth gyda ffrindiau ac athrawon ond angen cefnogaeth gyda’r iaith. O ran ei lefel datblygiad a gallu, mae Plentyn A ar waelod y dosbarth o ran gallu gyda dim ond cyrraedd cam cynnydd 2 (CC2) o ran y cwricwlwm I Gymru (Llywodraeth Cymru, 2022). Yn ychwanegol, mae posibilrwydd y bydd gan Blentyn A dyslecsia gan ei fod yn effeithio ar sgiliau ysgrifennu a darllen ac mae hyn yn cael ei weld fel arwydd o ddyslecsia yn ôl British Dyslexia Association (d.d) a byddaf yn trafod hyn yn fwy ym mhrif gorff yr aseiniad. Felly, yr ymyrraeth dewisais i gefnogi dysgu a datblygiad Plentyn A oedd Iaith a Llythrennedd. Dewisais yr ymyrraeth yma gan ei fod yn cefnogi dysgwyr sydd angen fwy o gefnogaeth gyda’r iaith Gymraeg yn yr ysgol lleoliad er mwyn gwella a datblygu'r iaith, darllen, ysgrifennu ac yn gyffredinol hyder Plentyn A â’r disgyblion sydd yn cymryd rhan yn yr ymyrraeth.
Yr agwedd dewisais oedd iaith a llythrennedd ac mae’n hollbwysig yn ddatblygiad plentyn oherwydd mae datblygiad plentyn yw’r astudiaeth o newidiadau mewn plant dros gyfnod plentyndod o’r cyfnod cenhedlu i fod yn oedolyn (Doherty a Hughes, 2013, t. 9). Awgryma Doherty a Hughes (2013) fod iaith a chyfathrebu yn dechrau o gyfnod cynnar iawn yn fywyd plentyn gan fod datblygiad sydyn a newid cyson ac addasiad parhaus i fywyd y byd o’u cwmpas. Mae Gopnik et al. (2001) yn cefnogi hyn trwy ddweud ‘Babies know important things about language literally from the time they are born and learn a great deal about language before they ever say a word’. O brofiadau personol, mae Gopnik et al. (2001) yn gywir yn eu dyfyniad uchod, er nad yw babanod yn gallu cyfathrebu ar lafar maent yn gallu cyfathrebu trwy fynegiant wynebol, symudiadau a sut maent yn prosesu. Fodd bynnag, a yw babanod gwir yn dysgu llawer iawn am iaith cyn iddynt gael eu geni oherwydd dywed Gross (2013, t.4) ‘Learning language is complex, so much that no one has yet been able to programme a computer to do what we as human beings seem to do ‘by magic’. Mae Gross (2013) yn gywir drwy ddweud bod dysgu iaith yn gymhleth oherwydd erbyn blwyddyn tri disgwylir i blant mewn ysgolion cynradd Cymraeg ddysgu’r Gymraeg a’r Saesneg fel iaith gyntaf gan ddilyn y Cwricwlwm I Gymru (Llywodraeth Cymru, 2016). Fodd bynnag, mae cymorth i ddysgwyr fel ymyrraeth Read, Write, Inc. (Ruth Miskin Training, 2022) sydd yn ymyrraeth ac yn gymorth i ddysgwyr sydd yn dysgu Saesneg o flwyddyn tri i flwyddyn chwech gyda gweithgareddau o ran gallu'r dysgwyr. O brofiad proffesiynol yn fy ysgol lleoliad, roedd y grŵp gallu uchel ym mlwyddyn 4 yn gwneud tasgau heriol fel dadansoddi cerdd ac yn edrych ar y nodweddion perswadiol fel trosiad ac ansoddeiriau yn Saesneg, tra bod y grwpiau gallu is yn canolbwyntio ar eiriau tair llythyren gan ddweud y synau ac yna yn sillafu yn eu llyfrau. O arsylwi, y sesiynau fel gwaith pontio yn yr ysgol, roedd y sesiynau yn llwyddiannus, y disgyblion yn mwynhau ac yn dangos cynnydd ar ôl pob sesiwn. Cymorth ychwanegol gwelais yn fy ysgol lleoliad oedd Tric a Chlic (Peniarth, 2024) sy’n ymyrraeth yn y Gymraeg sydd yn cefnogi dysgwyr yn y dysgu sylfaen. Mae’n bwysig nodi bod yr ymyraethau hyn yn addas ar gyfer gallu ac oedrannau'r dysgwyr a gallant hefyd eu herio i wneud cynnydd a datblygu yn eu dysgu yn yr ystafell dosbarth a thu allan.
Mae datblygiad plant yn wahanol i’r hyn yr oedd llawer o flynyddoedd yn ôl. Yn ôl Doherty a Hughes (2013, t. 9) nid oedd unrhyw syniad o blentyndod yn hysbys cyn 1600. Dywed Aries (1962, dyfynnwyd yn Doherty a Hughes, 2013, t. 9) nad oedd unrhyw gyfeiriadau at gamau datblygiad plant a bod plant yn perthyn yn fawr iawn i gymdeithas oedolion ac yn cael eu hannog i ymdebygu i oedolion bach yn eu dillad a’u hymarweddiad. Serch hynny, mae datblygiad plant yn hollbwysig mewn unrhyw adeg o’u bywydau yn y presennol, boed yn 0-7 oed neu 7-11 oed ac mae’n rhaid i ni fel darpar athrawon i ddeall a chefnogi. Noda Doherty a Hughes (2013, t. 18) bod rhaid i ymarferwyr feddu ar ddealltwriaeth well o batrymau datblygiad cyffredinol plant o’r cyfnod cyn-ysgol hyd at ddiwedd yr ysgol gynradd, i ddeall bod iaith yn trefnu, yn cynrychioli ac yn mynegi gwybodaeth – mae caffael iaith a datblygiad gwybyddol yn gysylltiedig ag i gydnabod sut y gall teimladau plant amdanynt eu hunain a thuag at eu cyfoedion effeithio ar eu dysgu a’u cyflawniad. Trwy gydnabod y ddealltwriaeth ddofn hon o ddatblygiad plentyn gall ddod yn rhan annatod o gynllunio profiadau dysgu, gwneud defnydd o strategaethau, gwahaniaethau gwaith a gosod targedau dysgu unigol priodol ym mhob maes (Doherty a Hughes, 2013, t. 18). Yn wahanol, dywed Palmer (2016, dyfynnwyd yn Ryder, 2018, t. 61) am y gwrthdaro rhwng y diwylliant presennol, a bod cymdeithas heddiw yn cael ei yrru gan dechnoleg a bod yn gallu niweidio gallu plant i feddwl, i ddysgu ac i ymddwyn yn briodol. Nid yw poblogrwydd technoleg a chyfryngau cymdeithasol heddiw yn ffaith anhysbys. Wrth I ni dyfu ac esblygu, mae’r byd o’n cwmpas a’r defnydd o dechnoleg yn hefyd. Mae’n bwysig bod dysgwyr yn dysgu am beryglon ond hefyd am bethau cadarnhaol technoleg a sut mae bellach yn rhan bwysig o’n cwricwlwm yng Nghymru heddiw (Llywodraeth Cymru, 2020). Noda Doherty a Hughes (2013, t. 12) mae plant yn cael eu dylanwadu gan y cyfryngau a gan eu cyfoedion o ran beth i’w wisgo, beth i’w fwyta a sut olwg arnynt. I grynhoi fy mhwynt, mae gan dechnoleg ei manteision a’i hanfanteision ond gall effeithio’n emosiynol ar blant a all wedyn cael effaith ar eu gwaith ysgol a’u cynnydd.
“Iaith yw hanfod meddwl ac mae’n anhepgor nid yn unig ar gyfer cyfathrebu effeithiol ond hefyd ar gyfer dysgu, myfyrio a chreadigrwydd” (Donaldson, 2015: 48). Mae’r dyfyniad yn awgrymu bod y gallu i gyfathrebu’n effeithiol, a gwrando yn hanfodol mewn bywyd a dysgu gan fod dealltwriaeth disgyblion pan maen nhw mewn cysylltiad â llenyddiaeth yn ymestyn, gall symbylu’r dychymyg, herio syniadau a chyflwyno syniadau newydd (Donaldson, 2015: 48). Dyma’r rheswm pam rwyf wedi dewis trafod iaith a llythrennedd fel ymyrraeth gan ei fod yn gwella cyfathrebu, yn ysgogi dysgu a chreadigedd ac yn gyffredinol yn hanfodol pan mae’n dod at fywyd pob dydd ac yn y dyfodol pan mae angen swydd. Ljajić a Pirsl (2021) yn cefnogi hyn gan ddweud mai strategaeth cyfathrebu fewnol yn dylanwadu ac yn pennu’r ffordd y mae gweithwyr yn ymddwyn, yn arsylwi ac yn cynnal naws da yn eu priod weithle.
Dewisais yr ymyrraeth Iaith a Llythrennedd ar gyfer Plentyn A oherwydd dyna oedd beth yr ysgol lleoliad yn barod yn gwneud gyda Phlentyn A fel ymyrraeth er mwyn ei gefnogi. Bwriad yr ymyrraeth oedd hybu iaith gan roi’r cyfle i blant siarad gyda’r cynorthwyydd oedd yn rhedeg y sesiwn a hefyd disgyblion arall oedd yn mynychu’r sesiwn ymyrraeth. Wrth siarad gyda’r cynorthwyydd, mae’r ymyrraeth yn canolbwyntio ar alluoedd is pob dosbarth o flwyddyn 3 i flwyddyn 6 ac yn cael ei gynnal 2 waith yr wythnos er mwyn cefnogi Plentyn A a’r disgyblion eraill. Yn ystod 2020, roedd y byd yn dioddef o’r coronafeirws a pharhaodd hyn dros ddwy flwyddyn a dal heddiw ac yn cael effaith emosiynol a gwybyddol ar unigolion, teuluoedd, addysg a phob sector gwaith (World Health Organization, 2024). Dywed y cynorthwyydd bod sefydlwyd yr ymyrraeth i gefnogi'r disgyblion fel Plentyn A oedd wedi colli mas ar yr iaith Gymraeg syml fel geirfa a brawddegau yn ystod y pandemig oherwydd roedd ysgolion wedi cau, gwersi ar-lein ac roedd cyfathrebu wyneb i wyneb ddim yn digwydd. Felly, os oedd rhieni ddim yn siarad Cymraeg, roedd y gefnogaeth o ran sillafu a gramadeg yn llai. Yn ôl adroddiad Estyn (2017) yr ysgol lleoliad mae 23% o ddisgyblion yn siarad Cymraeg adref sydd yn fwy yn cymharu i ysgolion eraill yn yr ardal fel fy ysgol lleoliad cyntaf ble mae 2.8% yn siarad Cymraeg adref (Estyn, 2023) ond dydy rhieni Plentyn A ddim yn siarad Cymraeg felly mae’r ymyrraeth yn hanfodol I Blentyn A. Un o’r rhesymau pam ei bod yn mor bwysig i ni gyfathrebu o blentyndod cynnar yw oherwydd bod ein dealltwriaeth o bethau yn dechrau o oedran cynnar iawn ac wrth i ni dyfu mae ein dealltwriaeth yn tyfu’n fwy ond trwy gael rhwystrau yn y ffordd fel y pandemig mae’n gohirio ein datblygiad iaith a deall (Speech in a sec, 2018). Dywed Speech in a sec (2018) bod gellir cymharu datblygiad iaith â choeden drwy ddweud bod baban newydd-anedig fel hedyn ac wrth i’r hadau dyfu gwreiddiau mae hyn yn sylfaen i ddealltwriaeth plentyn, wrth i’r gwreiddiau dyfu mae’r boncyff yn datblygu a dyna’r ddealltwriaeth wedyn yn tyfu geirfa, nesaf mae’r boncyff yn datblygu canghennau ac mae’r canghennau’n symbol o frawddegau’r plentyn yn dechrau datblygu, wrth i’r dail ddechrau tyfu ar ôl i’r plentyn datblygu banc geiriau, mae strwythur gramadeg neu frawddeg yr iaith ac yn olaf y ffrwyth ar y goeden yn cael ei gymharu â synau lleferydd y plentyn. I grynhoi, mae iaith plentyn yn cael ei datblygu trwy iaith clyw a gellir cymharu hyn â’r goeden, er mwyn i’r goeden ffynnu rhaid i chi ddyfrio’r gwreiddiau er enghraifft dylech fwydo dealltwriaeth plentyn yn hytrach na’i orfodi i ddynwared lleferydd oedolyn (Speech in a sec, 2018). Ar y llaw arall, mae llawer o broblemau’n codi pan fyddwn yn dynwared eraill. Ydyn nhw’n gywir yn yr hyn maen nhw’n dweud? Ydyn nhw’n ymddwyn yn gywir? Mae’n hollbwysig ein bod yn dysgu oddi wrth addysgwr sydd yn gallu gwella dealltwriaeth a datblygiad plant. I ychwanegu, mae theori sgaffaldio a damcaniaeth porth datblygiad procsimol Vygotsky yn canolbwyntio ar allu myfyriwr i ddysgu gwybodaeth gyda chymorth addysgwr gwybodus sydd â gwell dealltwriaeth o’r deunydd (Kozulin, 2003). Er enghraifft, mae Plentyn A yn elwa o gael addysgwr fel y cynorthwyydd sy’n rhedeg yr ymyrraeth gan fod ganddi ddealltwriaeth well o’r dysgu ac yn dysgu mwy wrth weithio gydag addysgwr yn hytrach na dysgu o’i wybodaeth ei hun. Dywed Speech in a sec (2018) bod tyfu coeden yng ngolau’r haul fel canmoliaeth ac anogaeth gan ei fod yn bywiogi hwyliau plentyn ac yn cynyddu hyder y plentyn wrth ddefnyddio’r iaith. Mae canmoliaeth ac anogaeth yn bwysig iawn yn yr ystafell dosbarth a thu allan. Mae plant yn fwy tebygol o wneud eto, er enghraifft os oedd Plentyn A yn siarad brawddeg dda yn yr iaith Gymraeg gan ddefnyddio ansoddeiriau, yna os ydym yn canmol Plentyn A maent yn fwy tebygol o siarad Cymraeg eto. I ychwanegu os yw disgyblion eraill yn gweld bod Plentyn A yn cael ei ganmol yna byddent yn fwy tebygol o siarad Cymraeg hefyd.
Yn ystod sesiwn yr ymyrraeth iaith a llythrennedd, mae yna nifer o adnoddau a gemau er mwyn hybu’r iaith er enghraifft edrych ar lun ac adrodd y gair yn ôl, ychwanegu fy o flaen gair ac yna dreiglo gan ddefnyddio cardiau fflach, edrych ar y synhwyrau a geiriau sydd yn cyd-fynd – golwg – llachar, blas – melys. Fy hoff gêm oedd y gêm cloch oherwydd roedd yn dod â’r maes dysgu mathemateg a rhifedd (Llywodraeth Cymru, 2020) I mewn i’r ymyrraeth, roedd Plentyn A yn cymryd rhan ac yn mwynhau gan ddweud yr amser yn yr iaith Gymraeg. Cryfder I’r ymyrraeth yw bod adnoddau wedi cael ei greu ar ei gyfer o’r enw adnoddau trochi yng Nghaerdydd (Consortiwm canolbarth y De, 2021) ble mae gwahanol unedau ar gyfer gallu pob plentyn gan ei bod yn dilyn Cwricwlwm i Gymru ar gyfer iaith a llythrennedd gan edrych ar y disgrifiadau dysgu a’r camau cynnydd (Llywodraeth Cymru, 2021). Ar y llaw arall gwendid i’r ymyrraeth yw’r gost gan fod rhai ysgolion yn dioddef ac angen fod yn llym gydag adnoddau fel defnyddio papur. Ers mis Mawrth 2020, mae ysgolion wedi wynebu costau ychwanegol o ganlyniad i’r coronafeirws (Department for Education, 2022). Y gyllideb ysgol unigol fesul disgybl ar gyfer ysgol Plentyn A oedd £3,559 yn 2016-2017. Yr uchafswm fesul disgybl yn ysgolion cynradd yn Abertawe oedd £4,396 a’r lleiafswm yn £3,365. Mae ysgol Plentyn A yn y pedwerydd ar bymtheg safle o’r ddau ar hugain ysgol ym Merthyr Tudful o ran y cyllid ysgol fesul disgybl (Estyn, 2017) felly mae adnoddau yn llai ond syniad i wella’r ymyrraeth yw defnyddio'r awyr agored fel rhan o’r un sesiwn. Gall Plentyn A defnyddio brigau i sillafu ‘coeden’ neu fynd am dro ac enwi popeth mae’n nhwn gweld, bydd hyn yn safio arian ac adnoddau, yn hybu’r iaith ac yn gwella lles emosiynol Plentyn A. Mae Plentyn A yn hoff o’r awyr agored a chwarae gydag eraill. Dywed White (2020) bod angen profiadau perthnasol ar blant gyda llawer o drin, cyswllt uniongyrchol, ac archwilio chwareus o ddeunyddiau. Maent hefyd angen llawer o gyfleoedd i ddynwared, ailadrodd ac ailymweld trwy eu chwarae hunan-gyfeiriedig eu hunain. Mae dysgu yn fwyaf llwyddiannus pan mae plant yn rhannu profiadau gydag oedolion ac yn arbennig gyda phlant eraill. Yr unig rwystr o fod tu allan yw bod angen digon o staff ar gyfer y nifer o blant. Noda NSPCC (2024) fod y gymhareb i ddisgyblion o 4 I 8 mlwydd oed a staff yw 1 aelod o staff i chwech o ddisgyblion, i ddisgyblion 9 – 12 mlwydd oed, mae’r gymhareb yn 1 aelod o staff i wyth o ddisgyblion. Felly, yn achos Plentyn A bydd angen aelod o staff arall gan fod mwy na chwech o ddisgyblion yn y sesiwn ymyrraeth. Yn ychwanegol, os ydy’r cynorthwyydd bant ar salwch neu flaenoriaethau arall bydd dim sesiwn ymyrraeth o iaith a llythrennedd ac fel dywed White (2020) mae’n hollbwysig i ailadrodd y sesiwn, felly bydd rhaid i’r ysgol ystyried hyfforddi aelodau o staff arall i wneud yr ymyrraeth pan mae angen. Mae Plentyn A yn mynychu’r sesiwn ymyrraeth iaith a llythrennedd am ddau ddiwrnod yr ysgol am 30 munud ac yn y 30 munud, mae’r cynorthwyydd yn defnyddio’r amser i wneud llawer o weithgareddau, trafodaethau ac yn gyffredinol hybu’r iaith Gymraeg. Mae’r ymyrraeth yn cefnogi Plentyn A gyda sillafu a darllen ac mae hyn i weld yn y dosbarth yn ystod amser darllen yn y bore ond pan mae’r ymyrraeth yn digwydd, mae Plentyn A yn colli awr o wers yr wythnos yn y dosbarth. Ond yn ôl Canolfan Polisi Cyhoeddus Cymru (2022) mae Llywodraeth Cymru yn bwriadu ymateb i’r amharu ar ddysgu disgyblion a achosir gan gau ysgol yn gysylltiedig â’r coronafeirws gan wneud ymyraethau dal i fyny. Dywed y Canolfan Polisi Cyhoeddus Cymru (2022) bod dylai ysgolion anelu at ddefnyddio ymyraethau sy’n seiliedig ar dystiolaeth lle bynnag gallen nhw, a dylai o leiaf anelu at gymhwyso nodweddion cyffredin sydd yn dangos eu bod yn cynyddu effeithiolrwydd. Mae’r ymyrraeth Iaith Gynnar Nuffield (Education Endowment Foundation, 2016, dyfynnwyd yn Ganolfan Polisi Cyhoeddus Cymru, 2022) yn ymyrraeth iaith a llafar ar gyfer plant oed meithrin a derbyn a dangoswyd bod ganddynt effeithiau cadarnhaol ar sgiliau iaith, gan gynnwys y chwe mis ar ôl yr ymyrraeth. Dengys hyn fod dydy Plentyn A ddim yn colli mas gormod ar waith yn y dosbarth gan fod tystiolaeth Canolfan Polisi Cyhoeddus Cymru (2022) yn nodi ei fod yn cynyddu effeithiolrwydd ymyraethau.
Dengys yr atodiad bod gan Blentyn A arwyddion o ddyslecsia gan ei bod gydag anawsterau o ran ymwybyddiaeth ffonolegol, a chof llafar sydd yn rhai o nodweddion dyslecsia (The British Dyslexia Association, d.d). Yn ôl The British Dyslexia Association (d.d) mae camsyniad bod dyslecsia yn effeithio ar y gallu i ddarllen ac ysgrifennu yn unig, fodd bynnag, gall dyslecsia gael effaith ar feysydd megis cydsymud, trefniadaeth a chof. Mae Plentyn A yn gydlynol iawn gan fod Plentyn A yn gallu chwarae rygbi ac yn gydlynol yn ystod gwersi addysg gorfforol ond mae ei sgil o drefnu a chof yn wân. Fodd bynnag, nid yw Plentyn A wedi cael diagnosis o ddyslecsia eto, felly sut mae gwneud hynny? Rhoddir profion sgrinio a rhestrau gwirio ar waith i gefnogi dyslecsia ond ni allant roi diagnosis (The British Dyslexia Association, d.d). Defnyddir y profion sgrinio i roi syniad o gryfderau a gwendidau unigolyn er mwyn helpu i nodi pa mor debygol yw hi y bydd ganddo anhawster dysgu. Er nad yw’r profion sgrinio a’r rhestrau gwirio yn rhoi diagnosis, maent yn wych yn eu ffordd o benderfynu a oes angen cymorth ychwanegol arnynt (The British Dyslexia Association, d.d). Felly, byddaf yn trefnu I Blentyn A gael y profion sgrinio a rhestr gwirio wedi’u gwneud fel bod yr ysgol, y rhieni a minnau yn gwybod sut i ddarparu cymorth yn y dosbarth a gartref I Blentyn A.
Mae cwricwlwm llwyddiannus, a gefnogir gan addysgu a dysgu effeithiol, yn galluogi dysgwyr i wneud cynnydd ystyrlon (Llywodraeth Cymru, 2021). Mae’r cynnydd mewn dysgu yn broses o ddatblygu a gwella sgiliau a gwybodaeth dros amser er mwyn iddynt ymgorffori’r pedwar diben (Llywodraeth Cymru, 2015) a symud ymlaen i wahanol lwybrau y tu hwnt i’r ysgol (Llywodraeth Cymru, 2021). Mae’n rhaid i ysgolion ac ymarferwyr dilyn yr egwyddorion cynnydd er mwyn llywio dull gweithredu o ran cynnydd. Mae yna bump egwyddorion cynnydd yn ategu cynnydd ar draws y meysydd dysgu sef effeithiolrwydd cynyddol – disgyblion yn gofyn cwestiynau mwyfwy soffistigedig, ehangder a dyfnder gwybodaeth gynyddol – wrth i ddysgwyr gwneud cynnydd, byddant yn meithrin dealltwriaeth gynyddol, dyfnhau’r ddealltwriaeth o’r syniadau a’r disgyblaethau o fewn y meysydd – dod yn gynyddol ymwybodol o ffyrdd o rwpio a threfnu syniadau a dulliau mewn modd cydlynol, mireinio a soffistigeiddrwydd cynyddol wrth ddefnyddio a chymhwyso sgiliau – datblygu sgiliau gan gynnwys sgiliau corfforol, sgiliau cyfathrebu, sgiliau gwybyddol a sgiliau sy’n benodol i faes arbennig fel yr ymyrraeth iaith a llythrennedd, a’r pumed egwyddor cynnydd ydy creu cysylltiadau a throsglwyddo’r dysgu i gyd-destunau newydd – creu cysylltiadau mwy annibynnol, meysydd a phrofiadau (Llywodraeth Cymru, 2022). Byddwn yn defnyddio’r egwyddorion i dracio cynnydd Plentyn A drwy ddefnyddio’r Cwricwlwm I Gymru, iaith a llythrennedd, y datganiadau o’r hyn sy’n bwysig a’r disgrifiadau dysgu (Llywodraeth Cymru, 2021). Gan ddefnyddio'r Cwricwlwm I Gymru I dracio cynnydd, gallant hefyd asesu Plentyn A. Yn ôl Impact Wales (2020) mae cyd-ddealltwriaeth o ddilyniant a chynnydd yn cael ei adeiladu ar wybodaeth parth, cynllun cwricwlwm, addysgeg, asesu ac adborth. Os byddwn ni fel ymarferwyr yn dilyn hyn drwy ddefnyddio addysgeg, asesu gwaith a rhoi adborth effeithiol, bydd Plentyn A yn gwneud cynnydd a byddwn yn cefnogi gwelliant yn y dysgwyr hynny. Mae dilyniant yn bwysig oherwydd mae’n hanfod dysgu, a dysgu effeithiol yn hanfodol i ni fel unigolion ac i gymdeithas (International Educational Assessment Network, 2020). Mae mabwysiadu dull dilyniant yn cynnwys cwricwlwm gyda pharhad o ddisgwyliadau dysgu sy’n gweithio tuag at ddatblygu nodau dysgu cyson â disgyblion (International Educational Assessment Network, 2020). Felly, er mwyn cefnogi cynnydd Plentyn A, byddaf yn gosod nodau I Blentyn A cyrraedd pob wythnos gan asesu a rhoi adborth effeithiol gan gysylltu’r ymyrraeth gyda’r cwricwlwm I Gymru gyda’r bwriad o weld cynnydd dros amser.
I gloi, bwriad y Llywodraeth Gymru yw cael 1 miliwn o siaradwyr Gymraeg erbyn 2050 gan gynyddu'r nifer o siaradwyr Cymraeg – iaith o fewn y teulu ac addysg, cynyddu’r defnydd o Gymraeg – yn y gweithle a defnydd cymdeithasol ac yn olaf creu amodau ffafriol – cymuned, economi, diwylliant a’r cyfryngau (Llywodraeth Cymru, 2017). Mae’r ymyrraeth yn ffordd dda o gyrraedd y nod hwn gan ei fod yn cefnogi dysgwyr sy’n dysgu’r iaith, ac yn cael staff a rhieni i gymryd rhan er mwyn helpu dysgwyr fel Plentyn A. O wneud yr aseiniad hwn, mae fy ngwybodaeth a dealltwriaeth o ddatblygiad plentyn wedi dyfnhau oherwydd fel dywedodd Doherty a Hughes (2013) mae angen i ymarferwyr fel fi gael gwell dealltwriaeth o ddatblygiad er mwyn cefnogi dysgwyr fel Plentyn A. Wrth symud ymlaen, credaf y gellid gweithredu’r ymyrraeth i’r cyfnod Sylfaen a chefnogi dysgwyr o feithrin hyd at flwyddyn 6. Pe bai Plentyn A yn cael yr ymyrraeth hon o gyfnod cynnar, a fyddai ei sgiliau iaith a llythrennedd lle maen nhw nawr? Gellid cynnwys rhieni a chreu adnoddau I Blentyn A mynd adref gydag er mwyn i rieni dysgu’r eirfa syml a helpu Plentyn A gartref. Ar y cyfan, mae’r ymyrraeth yn llwyddiannus I Blentyn A gan ei fod yn hybu iaith y plentyn ac yn rhoi cefnogaeth Iddyn nhw ddatblygu a gwella cynnydd.

